СКВШЫ ГIВАЖВА РЫМЩТАХЬ. 

Агрузин-абхаз айсра алгищтара сквшы гІважва айхІа цІытІ, ауаса уахьчІва йъагІадзазгьи Абхаз Республика АйгІайра зкъару алазцІаз, хІапхъанчІвиква р-Псадгьыл ахъахвитра йазабакІыз абаза чкІвынчва рфырра гьырхъаштылуам, хвы аквырцІитІ. Ауи йаквшахIатпI арат амшква Абхаз Республика а-Президент йхъвдаквцІараква зырхъйауа Бганба Валерий й-Унашвала Хъвыжв-ду кыт йауу ШЕВКАРОВ Мурадин Георгий йпа «За отвагу» медаль ъайквнадыргаз.
Асквш 1992 агIан Абхазия агрузинква шагвыквсызла ахабар ангІага Къарча-Черкес йтыцІта хІайщчва апсуаква йрыцІагылырныс зынла йцаз быжьгІвы йнадзуз агвып Шевкаров Мурадин дрылан. АчкІвынчва Абхазия а-Фыр КІьылдза МухІамад йадикІылыз «Сатурн» гвып йрылата йайсытІ.
Шевкаров Мурадин артшхъвага йытра йазынархата «Апсны» акционер жвлара апны йакІвшаз айззара йалан Къарча-Черкес Республика ахьызла РФ а-Федерация а-Совет йалу Дер Вячеслав, «Союз абхазских добровольцев» йалу агрузин-абхаз айсра аветеранква, Абхаз Республика агIащтийыгIвчва.
– Ари артшхъвага Мурадин щарда цІуата йквнаган, – йхІватІ ачкІвын «За отвагу» медаль йнапІыцІазцІаз КІьылдза МухІамад. – Ауи айсра ангІалага зымгІва йрапхъата Абхазия йнадзаз дрыуапІ. Мурадин хъацІара, кърар йылата агрузин гІакІыгІвчва дырпшІагылтІ. СгвгІанаграла ауи рыцІа йхІаракІу ртшхъвагагьи йквнагапІ.
Ажва аламкІва, абджьар знапІыцІакІта Абхазия ахъахвитра йазабакІыз дзачІвызлакІгьи дфырпІ, ртшхъвага йквнагапІ. Ауи акІвпІ йаргьи сквшы гІважва айхІа цІхьазтынгьи, Абхаз Республика аунашвачпагІвчва Лагъь КIавкIаз республикаква йрыуата Апсны йайсыз зырхъмаштылуа.

ДЗЫУА Аминат.